Een dood, een gewond in skietery met polisie | Maroela Media
Een dood, een gewond in skietery met polisie
Die toneel van die skietery in Modderfontein aan Gauteng se Oos-rand. Foto: ER24
'n Man is dood en nog een kritiek beseer in 'n skietery Dinsdag met polisiebeamptes aan Gauteng se Oos-Rand.
In die aanloop tot die voorval in Avalonweg, Modderfontein, het die polisie inligting opgevolg op 'n VW Polo Vivo wat verlede maand in Pretoria gekaap is, sê kapt. Mavela Masondo, polisiewoordvoerder. Hulle het die voertuig met twee insittendes omstreeks 14:00 aan die Oos-Rand gewaar.
"Die polisie het die voertuig voorgekeer, maar die verdagtes het voet in die hoek gesit, wat tot 'n jaagtog gelei het," sê Masondo. "Hulle het op die polisie begin skiet en die polisie het teruggeskiet."
Een van die verdagtes is noodlottig gewond en 'n tweede is raak geskiet.
Die polisie het beslag gelê op twee vuurwapens, balaklawas en die voertuig wat vermoedelik gekaap was.
"Die beseerde verdagte is onder polisiebewaking na 'n hospitaal gebring," sê Masondo. "Hy sal in die hof verskyn sodra hy genoegsaam herstel het."
Russel Meiring, ER24-woordvoerder, het vroeër gesê toe paramedici by die toneel opdaag, het hulle 'n man aangetref wat in die pad gelê het met 'n kopwond, terwyl 'n tweede man daar naby gekry is met 'n skietwond in sy bors.
Geen einde aan Kaapse brand in sig
Weereens uitstekende werk, SAPD! Dankie dat julle jul lewens op die spel plaas, soos hierdie, om die samelewing te bevry van sulke skurke.